Chigozie Obioma
Chigozie Obioma er en nigeriansk forfatter, uddannet i Nigeria og Cypern og nu bosat i USA, hvor han underviser i litteratur på University of Nebraska-Lincoln. Han løfter arven fra de store afrikanske romanforfattere, Chinua Achebe og Ngugi wa Thiong'o. Obiomas opsigtsvækkende internationale gennembrud var romanen The Fishermen (2015, dansk titel: Vi var fiskere, 2016), der ligesom hans anden roman,  An Orchestra of Minorities (2019, dansk titel: Fuglenes gråd, samme år) blev indstillet til Bookerprisen.
 Vi var fiskere er fortællingen om en tragedie i en middelklassefamilie i 1990'ernes Nigeria. Faren, der er ansat i Nigerias centralbank, må modvilligt forlade familien, hans fire sønner følger deres egne veje, en galning varsler et brodermord, og en ubønhørlig skæbne venter. Romanen henter stemning og fremdrift fra græske tragedier, fra den bibelske Kain og Abel-fortælling og fra 1990'ernes Nigeria, hvor demokrati og diktatur kæmper om dominans.
Obiomas romaner er præget af forestillinger fra Igbo-folkets kosmologi, hvor en central åndeskikkelse, en chi, er et menneskes følgesvend og modsætningsfulde dobbeltgænger. I Fuglenes gråd er det hovedpersonens chi, der fortæller historien om hans søgen efter et bedre liv. Obioma udfolder fortællingen i spændingsfeltet mellem det mytiske og det realhistoriske – i dette tilfælde en genkendelig, ulykkelig migrationshistorie. 